Шарлота је убрзо ухапшена и изведена пред суд. У својој одбрани, изјавила је како је "убила једног да би спасила хиљаде", алудирајући тако на Робеспјерове речи пре погубљења краља Луја XVI. Четири дана након Мариног убиства, Шарлота Корде гиљотинирана је у Паризу. Погубљење је извршио џелат Шарл Анри Сансон. Човек по имену Легрос је узео њену главу и ошамарио је, због чега је добио три месеца затвора. Јакобинци су након погубљења извршили обдукцију на њеном телу како би утврдили да ли је била девица, верујући како је у атентат био уплетен и мушкарац који би требало да буде њен љубавник. Обдукција је показала да је Шарлота била девица. Атентат није зауставио јакобински терор. Мара је постао мученик револуције, а крвопролиће ће тек у наредном периоду достићи свој врхунац.